CELEX: 62014CN0548
Language: el
Date: 2014-11-28 00:00:00
Title: Υπόθεση C-548/14 P: Αναίρεση που άσκησε στις 28 Νοεμβρίου 2014 η Arnoldo Mondadori Editore SpA κατά της αποφάσεως που εξέδωσε το Γενικό Δικαστήριο (πέμπτο τμήμα) στις 26 Σεπτεμβρίου 2014 στην υπόθεση T-490/12: Arnoldo Mondadori Editore SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

2.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/10
            
         
      Αναίρεση που άσκησε στις 28 Νοεμβρίου 2014 η Arnoldo Mondadori Editore SpA κατά της αποφάσεως που εξέδωσε το Γενικό Δικαστήριο (πέμπτο τμήμα) στις 26 Σεπτεμβρίου 2014 στην υπόθεση T-490/12: Arnoldo Mondadori Editore SpA κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
      (Υπόθεση C-548/14 P)
      (2015/C 073/16)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Arnoldo Mondadori Editore SpA (εκπρόσωποι: G. Dragotti, R. Valenti, S. Balice, E. Varese, avvocati)
      
         Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Grazia Equity GmbH
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει τις σκέψεις 25 έως 33 και 68 έως 83 της αναιρεσιβαλλομένης αποφάσεως για τους λόγους που προβάλλονται με την αίτηση αναιρέσεως,
               
            
                  —
               
               
                  να κάνει δεκτή την προσφυγή που άσκησε η αναιρεσείουσα πρωτοδίκως κατά του Τμήματος Προσφυγών ή, επικουρικώς, να αναπέμψει την υπόθεση στο Γενικό Δικαστήριο προς επανεξέταση και
               
            
                  —
               
               
                  να καταδικάσει το ΓΕΕΑ στα δικαστικά έξοδα της αναιρεσείουσας, τόσο για την πρωτοβάθμια δίκη όσο και την κατ’ αναίρεση.
               
            
         Λόγοι και κύρια επιχειρήματα
      
      Η προσφεύγουσα υποστηρίζει ότι η αναιρεσιβαλλόμενη απόφαση πρέπει να αναιρεθεί για τους εξής λόγους:
      
                  A.
               
               
                  το Γενικό Δικαστήριο υπέπεσε σε πλάνη περί το δίκαιο, διότι απέκλεισε την εφαρμογή του άρθρου 8, παράγραφος 1, στοιχείο β', του κανονισμού (ΕΚ) 207/2009 του Συμβουλίου (στο εξής: κανονισμός 207/2009) (1), χωρίς να λάβει υπόψη του τη νομολογία του Γενικού Δικαστηρίου σχετικά με τη συμπληρωματικότητα μεταξύ των προϊόντων και των υπηρεσιών και την αρχή της αλληλεξαρτήσεως· επίσης, το Γενικό Δικαστήριο δεν έλαβε υπόψη του ή παραμόρφωσε περιστατικά και αποδεικτικά στοιχεία που τέθηκαν υπόψη του από την αναιρεσείουσα όσον αφορά την ομοιότητα των οικείων προϊόντων και υπηρεσιών, τουλάχιστον από την άποψη της συμπληρωματικότητας.
               
            
                  B.
               
               
                  Το Γενικό Δικαστήριο παρέβη το άρθρο 8, παράγραφος 5, του κανονισμού 207/2009, για τους εξής λόγους:
                  
                              i.
                           
                           
                              Το Γενικό Δικαστήριο υπέπεσε σε πλάνη περί το δίκαιο, διότι απέδωσε ιδιαίτερο βαθμό φήμης στο σήμα της αναιρεσείουσας, χωρίς όμως τούτο να είναι απαραίτητο για την εφαρμογή της αυξημένης προστασίας που απορρέει από το άρθρο 8, παράγραφος 5, του κανονισμού 207/2009· περαιτέρω, το Γενικό Δικαστήριο δεν εφάρμοσε τα κριτήρια που έχουν διαμορφωθεί από τη νομολογία του Δικαστηρίου για την εκτίμηση της φήμης ενός σήματος.
                           
                        
                              ii.
                           
                           
                              Το Γενικό Δικαστήριο υπέπεσε σε πλάνη περί το δίκαιο, διότι δεν δέχθηκε ότι τα σήματα σχετίζονται, κατόπιν συνεκτιμήσεως των σχετικών παραμέτρων (ήτοι τη φύση των οικείων προϊόντων και υπηρεσιών, το ενδιαφερόμενο κοινό, την ισχύ τη φήμης του προγενέστερου σήματος, την ένταση του διακριτικού χαρακτήρα του προγενέστερου σήματος), κατ’ αντίθεση προς τα κριτήρια που έχουν διαμορφωθεί από τη νομολογία του Δικαστηρίου για την εφαρμογή του άρθρου 8, παράγραφος 5, του κανονισμού 207/2009· επίσης, το Γενικό Δικαστήριο υπέπεσε σε πλάνη περί το δίκαιο, διότι εξέτασε εάν εν προκειμένω υπάρχει κίνδυνος συγχύσεως μεταξύ των επίδικων σημάτων, πράγμα που δεν απαιτείται για την εφαρμογή του άρθρου 8, παράγραφος 5, του κανονισμού 207/2009.
                           
                        
                              iii.
                           
                           
                              Το Γενικό Δικαστήριο υπέπεσε σε πλάνη περί το δίκαιο, διότι απέκλεισε την εφαρμογή του άρθρου 8, παράγραφος 5, του κανονισμού 207/2009, χωρίς να εξετάσει εάν το σημείο του οποίου ζητείται η καταχώριση ενδέχεται να αντλήσει αθέμιτό όφελος από το προγενέστερο φημισμένο σήμα ή να βλάψει τον διακριτικό χαρακτήρα του.
                           
                        
            
         (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (EE L 78, σ. 1).